สินบนนำจับ
ปัญหาเรื่องการจ่ายเงินสินบนให้เจ้าหน้าที่กรมศุลกากรได้รับการร้องเรียนจากผู้ส่งออก นำเข้ามาอย่างต่อเนื่อง
12 มี.ค. 2556

ปัญหาเรื่องการจ่ายเงินสินบนให้เจ้าหน้าที่กรมศุลกากรได้รับการร้องเรียนจากผู้ส่งออก นำเข้ามาอย่างต่อเนื่อง
ในการประชุมคณะรัฐมนตรี (ครม.) วันนี้ 12 มี.ค. คณะกรรมการป้องกันและปราบปรามการทุจริตแห่งชาติ (ป.ป.ช.) จะเสนอให้ ครม.ให้ความเห็นชอบมาตรการป้องกันการทุจริตเกี่ยวกับการจ่ายสินบนและรางวัลของกรมศุลกากร เพื่อป้องกันการทุจริต โดยเฉพาะพฤติกรรมของเจ้าหน้าที่มุ่งเน้นจับกุมเฉพาะในรายที่มีเงินค่าปรับจากของกลางสูง
ป.ป.ช.ระบุว่า ตั้งแต่ปี 2552-2553 พบว่ากรมศุลกากรจ่ายเงินสินบนรางวัลนำจับให้ผู้แจ้งความนำจับและเจ้าหน้าที่เป็นเงินรางวัลที่สูงมาก ขณะที่ระเบียบศุลกากรว่าด้วยการจ่ายเงินสินบนนำจับฯ พ.ศ. 2517 กำหนดให้หักจ่ายเงินสินบนเป็นร้อยละของเงินค่าขายของกลาง หากราคาของกลางสูงก็จะได้ส่วนแบ่งมาก
ป.ป.ช.จึงเสนอให้ยกเลิกหรือปรับปรุงแก้ไขเพิ่มเติม ม.102 ตรี แห่ง พ.ร.บ.ศุลกากร พ.ศ. 2469 ซึ่งแก้ไขเพิ่มเติมโดย ม.9 แห่ง พ.ร.บ.ศุลกากร (ฉบับที่ 12) พ.ศ. 2497 และให้กระทรวงการคลังเป็นผู้กำหนดเงินสินบนและรางวัลที่จะจ่ายให้เหมาะสม และควรกำหนดเพดานสูงสุดของเงินสินบนและรางวัล รวมทั้งส่วนแบ่งเงินรางวัลว่าบุคคลใดควรได้รับบ้าง
ต้องรอลุ้นมติ ครม.กันต่อ